CELEX: 32010D0456
Language: fi
Date: 2010-08-17 00:00:00
Title: 2010/456/EU: Komission päätös, annettu 17 päivänä elokuuta 2010 , asetuksesta (EY) N:o 687/2008 poikkeamisesta interventioviljan toimitus- ja haltuunottoaikojen osalta Suomessa markkinointivuonna 2009/2010 (tiedoksiannettu numerolla K(2010) 5659)

19.8.2010   
            
            
               FI
            
            
               Euroopan unionin virallinen lehti
            
            
               L 218/22
            
         KOMISSION PÄÄTÖS,
   annettu 17 päivänä elokuuta 2010,
   asetuksesta (EY) N:o 687/2008 poikkeamisesta interventioviljan toimitus- ja haltuunottoaikojen osalta Suomessa markkinointivuonna 2009/2010
   (tiedoksiannettu numerolla K(2010) 5659)
   (Ainoastaan suomen- ja ruotsinkieliset tekstit ovat todistusvoimaiset)
   (2010/456/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 43 artiklan yhdessä sen 4 artiklan kanssa,
   sekä katsoo seuraavaa:
   
               (1)
            
            
               Maksajavirastojen tai interventioelinten suorittamaan viljan haltuunottoon sovellettavista menettelyistä sekä menetelmistä viljan laadun määrittämiseksi 18 päivänä heinäkuuta 2008 annetussa komission asetuksessa (EY) N:o 687/2008 (2) säädetään, että jos tarjous otetaan huomioon, taloudellisille toimijoille ilmoitetaan mahdollisimman pian toimitusaikataulusta. Tätä varten mainitun asetuksen 2 artiklan 4 kohdan ensimmäisessä alakohdassa säädetään, että interventioon tarjottujen muiden viljojen kuin maissin osalta viimeisen toimituksen interventiokeskukseen on tapahduttava tarjouksen vastaanottamista seuraavan neljännen kuukauden loppuun mennessä; se ei kuitenkaan saa tapahtua Suomessa myöhemmin kuin 31 päivänä heinäkuuta.
            
         
               (2)
            
            
               Asetuksen (EY) N:o 687/2008 6 artiklan 6 kohdassa säädetään, että viimeisen haltuunoton on tapahduttava muiden viljojen kuin maissin osalta 2 artiklan 4 kohdan ensimmäisessä alakohdassa tarkoitettua viimeistä toimitusta seuraavan toisen kuukauden loppuun mennessä; se ei kuitenkaan saa tapahtua Suomessa myöhemmin kuin 31 päivänä elokuuta.
            
         
               (3)
            
            
               Asetuksen (EY) N:o 687/2008 7 artiklan 1 kohdassa säädetään 20 työpäivän määräajasta edustavan näytteen ottamisesta, jonka kuluessa näytteiden fyysiset ja tekniset ominaisuudet on tutkittava.
            
         
               (4)
            
            
               Suomen viljasato markkinointivuonna 2009/2010 on ennätykselliset 4,3 miljoonaa tonnia, josta ohran osuus on 2,2 miljoonaa tonnia. Ottaen huomioon Suomen viljamarkkinoiden nykytilanne, jolle on ominaista suhteellisen alhaiset, interventiohinnat alittavat tuottajahinnat erityisesti ohran osalta, markkinointivuonna 2009/2010 on interventioon tarjottu huomattavia määriä eli noin 823 000 tonnia, josta ohran osuus on 796 000 tonnia ja tavallisen vehnän 27 000 tonnia. Heinäkuun 1 päivänä 2010 laadittujen viimeisimpien käytettävissä olevien tilastojen mukaan interventiokauden alusta lähtien interventioviljaa on otettu haltuun yhteensä noin 573 000 tonnia, josta ohran osuus on 566 000 tonnia ja tavallisen vehnän 7 000 tonnia. Sen vuoksi jäljellä on huomattava määrä interventioon tarjottua viljaa, joka on vielä toimitettava ja tutkittava haltuunottoa varten.
            
         
               (5)
            
            
               Suomi ilmoitti 24 päivänä kesäkuuta 2010 komissiolle, että ylimääräisen varastointikapasiteetin etsiminen interventioon tarjotulle runsaalle määrälle viljaa on vienyt aikaa ja aiheuttanut hieman viivästymistä. Sen vuoksi Suomen viranomaiset pyytävät, että viljan toimitusaikaa jatkettaisiin 30 päivään syyskuuta 2010 ja haltuunoton määräaikaa 31 päivään lokakuuta 2010 markkinointivuoden 2009/2010 osalta; samoin ne pyytävät laadunmääritystä koskevan määräajan pidentämistä.
            
         
               (6)
            
            
               Esitettyjen seikkojen perusteella ja jotta markkinointivuoden 2009/2010 osalta tarjotun viljan haltuunotto voisi tapahtua asianmukaisella tavalla, vaikuttaa aiheelliselta hyväksyä Suomen pyyntö ja sallia asetuksesta (EY) N:o 687/2008 poiketen interventioon tämän markkinointivuoden osalta tarjottujen tuotteiden toimitusajan, laadunmääritystä koskevan määräajan ja haltuunoton määräajan pidentäminen.
            
         
               (7)
            
            
               Olisi säädettävä tässä päätöksessä säädettyjen toimenpiteiden soveltamisesta markkinointivuoden 2009/2010 osalta Suomessa jätettyihin tarjouksiin.
            
         
               (8)
            
            
               Tässä päätöksessä säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Poiketen siitä, mitä asetuksen (EY) N:o 687/2008 2 artiklan 4 kohdan ensimmäisessä alakohdassa säädetään, interventioon markkinointivuonna 2009/2010 Suomessa tarjotun viljan viimeisen toimituksen on tapahduttava viimeistään 30 päivänä syyskuuta 2010.
   2 artikla
   Poiketen siitä, mitä asetuksen (EY) N:o 687/2008 6 artiklan 6 kohdassa säädetään, interventioon markkinointivuonna 2009/2010 Suomessa tarjotun viljan viimeisen haltuunoton on tapahduttava viimeistään 31 päivänä lokakuuta 2010.
   3 artikla
   Poiketen siitä, mitä asetuksen (EY) N:o 687/2008 7 artiklan 1 kohdassa säädetään, markkinointivuonna 2009/2010 määräaika, jonka kuluessa näytteiden fyysiset ja tekniset ominaisuudet on tutkittava, on Suomessa 30 työpäivää.
   4 artikla
   Tätä päätöstä sovelletaan markkinointivuoden 2009/2010 osalta jätettyihin tarjouksiin.
   5 artikla
   Tämä päätös on osoitettu Suomen tasavallalle.
   
      Tehty Brysselissä 17 päivänä elokuuta 2010.
      
         
            Komission puolesta
         
         Dacian CIOLOŞ
         
            Komission jäsen
         
      
   
   
      (1)  EUVL L 299, 16.11.2007, s. 1.
   
      (2)  EUVL L 192, 19.7.2008, s. 20.